爲向伯恭題
作者：李光
朝代：宋

paragraphs: 向公天下士，慷慨有祖風。
亦復對行殿，密議禆天聰。
君臣意氣合，每進嘗從容。
飄飄青雲志，顧肯貪天功。
榮塗拂衣歸，安坐薌林中。
作堂榜企疏，進退聊比蹤。
父老非故鄉，何必囊金空。
俗軌競奔馳，世路方尚同。
善爲子孫謀，但務田園豐。
偉哉此二子，遐舉希冥鴻。
富貴如浮雲，聲名壓岱嵩。
千載繼者誰，我友向伯恭。